 WABUNIFU chipukizi waliohitimu katika chuo cha Naledi Dream Center wanatarajiwa kuchuana kesho Jumapili (Oktoba 27, 2019) katika mashindano ya kutafuta mbunifu hodari wa mavazi, jijini Dar es Salaam.Muandaaji wa shindano hilo ambaye pia ni mbunifu, Kemi Kalikawe amebainisha kuwa baada ya wabunifu hao kujifunza kwa miezi mitatu sasa wataonesha umahiri wao na kuongeza kuwa chuoni hapo walifundishwa namna ya kukata vitambaa, kupima, kufanya biashara, kuwa na mkakati wa biashara ulio bora, kuwahudumia wateja na maadili ya fani husika.Hata hivyo, ameitaka jamii kununua mavazi yaliyobuniwa na wabunifu wa ndani watakuwa wakiisaidia serikali kufikia lengo lake la kuwa Tanzania ya viwanda ifikapo 2025.Alisema tasnia ya ubunifu wa mavazi inazidi kukua kila kukicha na kuwa wabunifu wanaweza kutekeleza dhana ya Tanzania ya viwanda kwa kuwa watakuwa kwenye kundi la viwanda vidogo.